Harsány Község Önkormányzat Képviselő-testülete úgy határoz, hogy Szabó Gergely Harsány Község Önkormányzat volt polgármestere a Borsod-Abaúj-Zemplén-Vármegyei Közgyűlés alelnöke részére a 16/2004. (XII.01.) önkormányzati rendelet alapján „HARSÁNY KÖZSÉG DÍSZPOLGÁRA” címet adományozza.

**Szabó Gergely Miskolcon született, tősgyökeres harsányi családban 1980. április 23-án**

Végzettségét tekintve történelem szakos bölcsész és középiskolai tanár, újságíró

2006. október 10-től 2010. október 3-ig Harsány Község Önkormányzat alpolgármestere

2010. október 3-től 2019. november 22-ig Harsány Község Önkormányzat polgármestere

2019. október 13-tól a Borsod-Abaúj-Zemplén Vármegyei Közgyűlés tagja

2019. október 25-től a Borsod-Abaúj-Zemplén Vármegyei Közgyűlés társadalmi megbízatású alelnöke

Szabó Gergely alpolgármesterként és a Harsányi Sport Egyesület elnökeként már 2006-tól településünk közéletének fontos szereplője.

Vezetésével a harsányi sportélet komoly fellendülésen ment keresztül, jelentős sikereket ért el. A felnőtt labdarúgócsapat stabil tagja lett a megyei másodosztályú bajnokság élmezőnyének. Az egyesület csatlakozott a Bozsik Programhoz, mely által hat utánpótlás együttes került megalapításra. A HSE kibővült a judo szakosztállyal. Sokak számára felejthetetlen élmények maradnak az évente megrendezett sportrendezvények, a Harsányi Judo Gála küzdelmei illetve a Harsányi Koktél vicces viadalai mint pl. a rötyögő-és motoroskapa gyorsulási verseny. A sportpályán, világítással ellátott műfüves labdarúgópálya, sportöltöző, fedett lelátó, szabadtéri kondipark megvalósítására került sor.

Hivatalba lépése után visszaállítatta a település főterét díszítő Turul szobrot, később mellé egy 6 méter magas országzászlót helyeztek el, illetve az emlékműre felkerültek a II. Világháborúban elhunyt katonák nevei is.

Polgármestersége alatt a Harsány többezer millió forint fejlesztéssel gyarapodott. Jelentős infrastrukturális lemaradást felszámolva a település belterületi útjainak nagy része és község főutcája megújult, útaszfaltburkolatot kapott, három új buszmegálló épült, jelentős mértékben fejlődött a település járdahálózata, csapadékvízelvezető rendszere. Létrejött a község főtere, mellette a piactérrel. Évente több, mint ezer tő virág és dísznövények kiültetésével vált még vonzóbbá Harsány. A település főterének fejlesztése során az önkormányzat segítő hozzáállásával egy új korszerű COOP áruház valósult meg.

Az oktatási és közösségi színterek fejlesztése során külsőleg, belsőleg és energetikai szempontból teljesen megújult és több teremmel tornaszobával bővült a Harsányi Hársfavirág Óvoda, a Harsányi Hunyadi Mátyás Általános Iskola, a konyha, a Polgármesteri Hivatal és létrejött a Közösségi Ház mellett a játszótér.

Az egészségügyi ellátórendszer feltételrendszerének megújítása keretében egy korszerű Egészségügyi Centrum valósult meg. A szociális ellátórendszer fejlesztése keretében elindult a Kisvirág bölcsőde építése is.

Tevékenysége alatt országos mintaként bevezetésre került az önellátó gazdálkodás, melynek keretében az önkormányzat gépparkját jelentősen bővítve közel 30 hektáron folytatott konyhakerti- és szántóföldi gazdálkodást, apríték előállítást, valamint saját sertéstelepet hozott létre. Az önkormányzat több hektár földet vásárolt és megvette az egykori KTSZ és TSZ iroda épületét, illetve felépült egy modern 250 négyzetméter alapterületű hűtőház is.

A település turisztikai vonzereje kimagaslóan megnőtt, létrejött a Harsányi Sópince, a Guinness Rekordot bemutató plüssmackó kiállítás, a helytörténeti gyűjtemény a galéria, lefektette a lovasturizmus alapjait és elindította a 47 km hosszú Miskolc-Eger kerékpárút megépítését, mely jelenleg is zajlik.

A Harsányi Szürkemarha Fesztivál az ország fesztiváltérképére helyezte községünket. A több mint 10.000 főt vonzó nagyszabású rendezvény, mindenki számára feledhetetlen pillanatokat szerzett. A hagyományőrzés mellett hazánk ismert zenekarai léptek fel, a népszerű rendezvényen. Évente megrendezésre került a Hárs Fesztivál, a községi mikulás- és szilveszter, a falusi disznótor, valamint az egyre impozánsabb díszkivilágítás mellett az adventi gyertyagyújtások.

Polgármestersége ideje alatt folyamatosan segítette az egyházi fejlesztéseket, több évig tagja volt a harsányi római katolikus egyházközség képviselő-testületének. A közös munka eredményeként megújult a római katolikus templom tornya, teteje, sekrestyéje, ravatalozója és parkolója, valamint a református templom ravatalozója.

Kiemelten kezelte a gyerekek és a fiatal generáció támogatását. A négycsoportosra bővült óvodában számos példaértékű ingyenes program várta a helyi és a szomszédos településről önkormányzati kisbusz járattal ideérkező óvodásokat, mint például balett, lovaglás, angol nyelv- és néptánc oktatás. Az iskola szakmai munkájában is kivette a részét, mint a Harsányi Tehetségpont vezetője. Létrejött az Ökoiskola Program és nemzetközi sikerként 2013-ban a helyi iskola diákjai képviselték hazánkat az Olaszországban megrendezett Nemzetközi Iskolafesztiválon egy újszerű oktatási program bemutatásával. A verseny első helyezésének megszerzése mellett Olaszország Köztársasági elnöke kitüntetését is átvehették.

Bevezette a nagy népszerűségnek örvendő, számos fiatal pár letelepedését eredményező fiatalok otthonteremtési támogatását, illetve kedvezményes árú építési telkeket alakíttatott ki.

A helyi civil szervezetekkel és a gazdasági élet szereplőivel folyamatos párbeszédet folytatott, jó viszonyt ápolt, melynek eredményeként számos siker született, illetve beruházással gyarapodott a település, mint például a helyi pékség vagy a Harsányi Gazdatárlat.

A harsányi polgárőrség tagjaként elősegítette a szervezet méltó székhelyének kialakítását, mely a közösségi ház mellett létrejött Közbiztonsági Centrumban valósult meg. Itt kapott még helyet a körzeti megbízotti- és a mezőőri szolgálat is. Emellett a közbiztonság erősítése érdekében kamera-rendszer és sebességmérő került kihelyezésre.

Fontosnak tartotta a hagyományok őrzését és a nemzeti identitás erősödését, ezért testvértelepülési kapcsolati megállapodást kötött az erdélyi Parajd településsel, és Magyarországon elsőként Harsányban nyílt meg székely termékeket forgalmazó mintabolt.

A munkahelyteremtést mindig elsődlegesen kezelte, példaértékű közfoglalkoztatási rendszert hozott létre, majd a gazdasági helyzet változásával a különböző, megyei és térségi pozícióinak segítségével közel 100 ember munkaerőpiacra elhelyezkedésének programját dolgozta ki, mely országos mintává vált. Emellett a csökkent munkaképességűek foglalkoztatása érdekében elősegített a református egyházközség egykori iskolájában működő, ma már országosan ismerté vált Mentőmaci elkészítését végző üzem létrejöttét.

Hivatali ideje alatt számos miniszter, államtitkár, magas rangú országos vezető látogatott el Harsányba, a település sikereiről a sajtó rendszeresen beszámolt.

A megvalósult fejlesztések, a kibővült szolgáltatások megalapozták a településüzemeltetési, az oktatás-nevelés, az egészségügyi és szociális ellátórendszer működőképességének fenntarthatóságát. Az új és felújított intézmények jelentősen javították a településképet, hozzájárulva a község lakói életminőségének emeléséhez ahhoz, hogy Harsány egy XXI. századi korszerű ellátást biztosító városkönyéki településsé váljon.